Kylian Mbappe (25 de ani) este istorie la PSG. Aceasta este certitudinea momentului. Atacantul și-a luat deja ”la revedere” de la suporterii parizieni, atât pe stadion, dar și prin intermediul unui clip devenit viral pe social media.
Despre atacant se spune că este ca și luat de Real Madrid, dar anunțul oficial întârzie să apară, ceea ce menține suspansul legat de viitorul său profesional. Presa din Spania susține însă că este doar o chestiune de timp până când francezul va fi prezentat pe Bernabeu.
Jurnaliștii iberici spun că Florentino Perez ar fi amânat marele anunț după data de 1 iunie, atunci când Real Madrid va disputa finala UEFA Champions League cu Borussia Dortmund, pe ”Wembley”, din Londra, de la ora 22:00.
Singurul ”oficial” din Spania care a confirmat transferul este Javier Tebas, șeful La Liga. Acesta a precizat chiar că Mbappe ar fi parafat deja un contract pe cinci ani cu ”Galacticii”.
Chiar dacă cei de la Real tac mâlc, în presa din Spania apar noi detalii de la negocieri. Jurnaliștii de la El Chiringuito, citați de psgtalk.com, au precizat că superstarul francez a cerut la negocieri ”un teren de golf” în apropierea casei în care ar urma să stea.
Până acum, două proprietăți au atras atenția familiei lui Mbappe, care ar urma să ajungă la cheltuieli de 20 de milioane de euro, mai scriu ibericii.
În seara de 27 februarie, la Palatul Elysee a avut loc o cină festivă, cu ocazia vizitei emirului Qatarului, Tamim bin Hamad Al Thani.
Printre invitați s-a numărat și Kylian Mbappe, jucătorul numărul 1 de la PSG și căpitan al naționalei Franței. Acesta a pășit pe covorul roșu îmbrăcat la patru ace și a fost întâmpinat de soții Macron și de emirul Qatarului. Fotbalistul a avut o scurtă conversație cu președintele din Hexagon: ”Ne vei crea și mai multe probleme”, i-a spus Emmanuel Macron lui Mbappe, referitor la plecarea sa de la PSG.
— Andrés Onrubia Ramos (@AndiOnrubia) February 27, 2024
Kylian Mbappe a avut onoarea de a sta la masa principală, alături de Emmanuel și Brigitte Macron, emirul Qatarului, fostul președinte Nicolas Sarkozy, Nasser Al Khelaifi, președintele clubului PSG, și Bernard Arnault, cel mai bogat om din lume, cu o avere estimată de Forbes la 231,9 miliarde de dolari. Acesta este CEO-ul companiei LVMH, care deține 75 de branduri de cosmetice și modă, inclusiv Louis Vuitton și Sephora.
Meniul cu care au fost serviți oaspeții lui Emmanuel Macron a fost unul deosebit. S-a mâncat sparanghel alb gătit la grătar, caviar, supă rece, homar albastru din regiunea Bretania, cartofi fingerling din Touquet, brânză Saint-Felicien cu trufe și la desert boabe de cacao criollo, potrivit Le Figaro.
Anunțul lui Kylian Mbappe referitor la plecarea de la PSG la finalul sezonului nu le-a picat bine fanilor campioanei Franței. Aceștia s-au răzbunat pe starul francez și în timpul meciului cu Rennes, scor 1-1, un întreg stadion l-a huiduit. PSG a intervenit imediat, iar crainicul le-a cerut suporterilor să îl încurajeze pe Mbappe, însă acest lucru nu s-a întâmplat.
Presa spaniolă a scris zilele trecute că Mbappe a semnat un contract cu Real Madrid, unul valabil cinci sezoane, care va intra în vigoare de la 1 iulie 2024, la o zi după ce expiră angajamentul francezului cu PSG. Atacantul ar câștiga un salariu de aproximativ 20 de milioane de euro net pe an și ar deveni cel mai bine plătit jucător al ”Galacticilor”.